ai4bharat/Pralekha huggingface dataset:
संरक्षण मंत्रालय
कर्मचाऱ्यांची नेमणूक
नवी दिल्ली, 6 डिसेंबर 2021
कोविड योग्य नियमावलीचे पालन करून केंद्र सरकारी अधिकाऱ्यांच्या निवडीचे काम सुरु असून भारतीय लष्कर, नौदल आणि हवाई दल यांमधील नेमणुकांचे काम स्थगित ठेवण्यात आलेले नाही. 2020-21 या वर्षात भारतीय लष्करातर्फे नेमणुकांच्या 47 फेऱ्या झाल्या असून या वर्षात भारतीय नौदलाने नाविकांच्या एका तुकडीची नेमणूक हाती घेतली आहे. याच वर्षात भारतीय हवाई दलामध्ये हवाई कर्मचाऱ्यांच्या नेमणुकीचे काम सुरु आहे.
सशस्त्र दलांना आवश्यक असणाऱ्या मनुष्यबळाची पूर्तता करण्यासाठी योजनाबद्ध रीतीने नेमणुकांचे काम हाती घेण्यात आले आहे. कोविड-19 महामारीच्या संकटामुळे अधिकाऱ्यांच्या नेमणुकीच्या काही फेऱ्या तात्पुरत्या स्थगित ठेवण्यात आल्या होत्या.
रेवती रमण सिंग यांनी राज्यसभेत विचारलेल्या प्रश्नाच्या लिखित उत्तराद्वारे केंद्रीय संरक्षण राज्यमंत्री अजय भट्ट यांनी सदस्यांना आज ही माहिती दिली.
S.Tupe/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 123
पेट्रोलियम आणि नैसर्गिक वायू मंत्रालय
देशातील पेट्रोल आणि डिझेलचे उत्पादन वाढती मागणी पूर्ण करण्यासाठी पुरेसे
अतिरिक्त मागणी पूर्ण करण्यासाठी पेट्रोल आणि डिझेलचा पुरेसा पुरवठा करण्यात येत आहे
नवी दिल्ली, 15 जून 2022
गेल्या काही दिवसांमध्ये, काही भागांमध्ये सार्वजनिक क्षेत्र उपक्रमातील किरकोळ विक्री पंपांवर मोठ्या प्रमाणावर गर्दी नोंदवली गेली आहे, ज्यामुळे ग्राहकांना विलंब होत असून प्रतीक्षा कालावधी वाढला आहे. यामुळे, सार्वजनिक क्षेत्रातील तेल विपणन कंपन्यांकडून पुरवठ्यातील अडचणींची शक्यता वर्तवण्यात येत आहे.
मात्र वास्तवात काही राज्यांमध्ये विशिष्ट ठिकाणी पेट्रोल आणि डिझेलच्या मागणीत लक्षणीय वाढ झाली आहे. मागणीत जून 2022 च्या पहिल्या पंधरवड्यात गेल्या वर्षीच्या याच कालावधीच्या तुलनेत 50% पर्यंत वाढ झाली आहे. विशेषतः राजस्थान, मध्य प्रदेश आणि कर्नाटकात ही वाढ दिसून येत आहे. या राज्यांमध्ये बहुतांश पुरवठा खासगी विपणन कंपन्यांशी संबंधित किरकोळ पंपांद्वारे केला जात होता आणि पुरवठा ठिकाणापासूनचे म्हणजेच टर्मिनल्स आणि डेपोपासूनचे अंतर बरेच आहे.
सर्वसाधारणपणे, शेतीविषयक कामांसाठी, मोठ्या प्रमाणात खरेदी करणारे ग्राहक किरकोळ दुकानांकडे वळल्यामुळे आणि खाजगी विपणन कंपन्यांकडून होणाऱ्या विक्रीत लक्षणीय घट झाल्यामुळे मागणीत हंगामी वाढ झाली आहे. त्याचबरोबर, बेकायदेशीर बायो-डिझेल विक्रीवर सरकारच्या कारवाईचा परिणाम म्हणून, या मोठ्या साठ्याची भरदेखील किरकोळ दुकानांच्या डिझेल विक्रीमध्ये पडली आहे.
देशातील पेट्रोल आणि डिझेलचे उत्पादन मागणीतील वाढ पूर्ण करण्याच्या दृष्टीने मुबलक आहे. अभूतपूर्व वाढीमुळे स्थानिक पातळीवर काही तात्पुरत्या लॉजिस्टिक समस्या निर्माण झाल्या आहेत. तेल कंपन्यांकडून डेपो आणि टर्मिनल्समधील साठा वाढवून या समस्यांना तोंड देण्यासाठी सज्जता ठेवली जात आहे. किरकोळ पंपांना सेवा देण्यासाठी टँक ट्रक आणि लॉरी वाढवण्यात आल्या आहेत.अतिरिक्त मागणीची पूर्तता करण्यासाठी आणि प्रभावित राज्यांमध्ये पुरवठ्यासाठी अतिरिक्त प्रमाणात इंधनाची तरतूद करण्यासाठी, डेपो आणि टर्मिनल्सचे रात्रीच्या वेळेसह कामाचे तास वाढवण्यात आले आहेत.
ही अतिरिक्त मागणी पूर्ण करण्यासाठी पेट्रोल आणि डिझेलच्या पुरेशा पुरवठ्याची सुनिश्चिती कंपन्या करत असून देशाच्या ऊर्जाविषयक गरजा पूर्ण करण्यासाठी त्या कटिबद्ध आहेत.
S.Patil/S.Kulkarni/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
उपराष्ट्रपती कार्यालय
शैक्षणिक संस्थांनी उत्कृष्टतेचे केंद्र होण्यासाठी प्रयत्नशील रहावे, विद्यार्थ्यांनी नवी कौशल्ये आत्मसात करावी, यासाठी उद्योग क्षेत्रासमवेत संवाद ठेवा, जागतिक दर्जाच्या पायाभूत सुविधा निर्माण करा – उपराष्ट्रपती
नवी दिल्ली, 27 मार्च 2019
विद्यार्थ्यांना दर्जेदार, माफक खर्चातले आणि अर्थपूर्ण शिक्षण देणारे सर्वोत्कृष्टतेचे केंद्र ठरण्यासाठी सर्व शैक्षणिक संस्थांनी काम करावे, असे आवाहन उपराष्ट्रपती एम.व्यंकय्या नायडू यांनी केले आहे. जागतिक रोजगार बाजारपेठेतल्या स्पर्धेत टिकण्यासाठी विद्यार्थ्यांना घडवता यावे आणि जागतिक दर्जाच्या पायाभूत सुविधा निर्माण करण्यासाठी शैक्षणिक संस्थांनी उद्योग क्षेत्राशी संवाद ठेवावा असे ते म्हणाजे. विद्यार्थ्यांना व्यावसायिक आणि रोजगारासाठी आवश्यक कौशल्यात प्रविण करण्याच्या दृष्टीने अभ्यासक्रमात ज्ञान आणि कौशल्याला सर्वाधिक महत्व दिले गेले पाहिजे असे त्यांनी सांगितले. ते आज नवी दिल्लीत एका पारितोषिक वितरण कार्यक्रमात बोलत होते.
कृषी क्षेत्र अधिक व्यवहार्य आणि किफायतशीर करत ग्रामीण भारतावर विशेष लक्ष केंद्रीत करण्यावर त्यांनी भर दिला.
N.Sapre/N.Chitale/D. Rane
(Visitor Counter : 111
गृह मंत्रालय
नैसर्गिक आपत्तींमुळे होणारे नुकसान कमी करण्यासाठी सज्ज राहण्याचे केंद्रीय गृह सचिवांचे केंद्र आणि राज्य सरकारी अधिकाऱ्यांना आवाहन
नवी दिल्ली, 18 मे 2018
पूर, वादळ, भूकंप या सारख्या नैसर्गिक आपत्तींमुळे होणारे नुकसान कमी करण्यासाठी चांगल्या प्रकारे सज्ज राहण्याचे आवाहन केंद्रीय गृह सचिव राजीव गौबा यांनी केंद्र आणि राज्य सरकारांच्या सर्व संबंधित अधिकाऱ्यांना केले आहे. मदत आयुक्त / सचिवांच्या वार्षिक परिषदेच्या उद्घाटन प्रसंगी ते बोलत होते. हवामानाचा अचूक अंदाज, मॉकड्रिलचे आयोजन आणि सुधारीत संसाधन व्यवस्थापनाच्या माध्यमातून आपण आपल्या क्षमता विकसित करायला हव्यात असे ते म्हणाले. 2005 ते 2014 दरम्यान देशाला नैसर्गिक आपत्तींमुळे वार्षिक सरासरी 60 हजार कोटी रुपयांचे आर्थिक नुकसान झाल्याची आकडेवारी त्यांनी दिली.
स्थानिक आणि जिल्हा पातळीवर क्षमता विकसित करण्याच्या महत्वावर त्यांनी भर दिला. केंद्र सरकारवर अवलंबून न राहता, आपल्या क्षमता विकसित करण्याचे आवाहन त्यांनी केले.
राष्ट्रीय आपत्ती व्यवस्थापन प्राधिकरणाचे सदस्य आर. के. जैन यांनी केंद्र आणि राज्याला समन्वित प्रयत्न सुरु ठेवण्याचे आवाहन केले. ते म्हणाले की, उष्माघातामुळे 2015 मध्ये सुमारे 2200 जणांचा मृत्यू झाला होता. मात्र जनजागृती आणि माहितीचा प्रसार केल्यामुळे 2017 मध्ये हा आकडा 220 पर्यंत खाली आला.
राष्ट्रीय आपत्ती प्रतिसाद दलाचे महासंचालक संजय कुमार म्हणाले की, गेल्या वर्षी पूरग्रस्त भागातून 35 एनडीआरएफ पथकांनी 3000 हून अधिक लोकांना वाचवले, तर 1 लाखांहून अधिक लोकांना सुरक्षित ठिकाणी पोहोचवले. आपत्कालीन स्थितीत एनडीआरएफच्या 12 तुकड्या देशभरात तैनात करण्यात आल्याचे त्यांनी सांगितले.
या एकदिवसीय परिषदेला राज्य सरकारे, केंद्र शासित प्रदेशांचे मदत आयुक्त, हवामान खात्याचे अधिकारी, भारतीय भूवैज्ञानिक सर्वेक्षण, संरक्षण मंत्रालय आणि केंद्रीय जल आयोगाचे अधिकारी उपस्थित होते.
N.Sapre/S.Kane/D.Rane
(Visitor Counter : 126
गृह मंत्रालय
थंड हवेच्या आणि पर्यटनस्थळी कोविड-19 चा प्रसार रोखण्यासाठी राज्य सरकारांनी उचललेल्या पावलांचा केंद्रीय गृहसचिवांनी घेतला आढावा
नवी दिल्ली, 10 जुलै 2021
केंद्रीय गृहसचिवांच्या अध्यक्षतेखाली आज नवी दिल्ली येथे एक बैठक झाली. या बैठकीत त्यांनी थंड हवेच्या आणि पर्यटनस्थळी कोविड -19 चा प्रसार रोखण्यासाठी राज्य सरकारांनी उचललेल्या पावलांचा आढावा घेतला.
या बैठकीत महाराष्ट्र, गोवा, हिमाचल प्रदेश, केरळ, राजस्थान, तामिळनाडू, उत्तराखंड आणि पश्चिम बंगाल या राज्यांमधील कोविड -19 च्या एकूण परिस्थितीचे व्यवस्थापन आणि लसीकरण स्थितीबद्दल चर्चा झाली. थंड हवेची ठिकाणे आणि इतर पर्यटनस्थळांवर कोविड प्रतिबंधासाठी सुयोग्य वर्तनाचे पालन केले जात नाही हे दाखविणाऱ्या प्रसारमाध्यमांच्या वृत्ताची दखल घेत खबरदारीच्या सूचना त्यांनी दिल्या. कोविडची दुसरी लाट अद्याप संपलेली नाही; त्यामुळे मास्क घालणे, सामाजिक अंतर राखणे आणि अन्य सुरक्षित वर्तन या संदर्भात नमूद केलेल्या शिष्टाचाराचे काटेकोरपणे पालन राज्यांनी सुनिश्चित करावे , यावर त्यांनी जोर दिला.
देशातील विविध राज्ये / केंद्रशासित प्रदेशांमध्ये दुसऱ्या लाटेचे ओसरणे परिवर्तनशील टप्प्यावर आहेत,आणि एकंदरीतच संसर्ग दराचे प्रमाण कमी होत असले तरी राजस्थान, केरळ, महाराष्ट्र, तामिळनाडू, पश्चिम बंगाल, उत्तराखंड आणि हिमाचल प्रदेशातील काही जिल्ह्यांमध्ये संसर्गाचा दर 10% पेक्षा जास्त असून हे चिंताजनक आहे असे निदर्शनास आले आहे . 29 जून , 2021 ला केंद्रीय गृहमंत्रालयाने जारी केल्या आदेशानुसार , चाचणी - मागोवा- उपचार- लसीकरण आणि कोविड प्रतिबंधासाठी सुयोग्य वर्तन या पंचसूत्रीचे पालन करण्याचे निर्देश राज्यांना दिले आहेत. भविष्यातील संभाव्य रुग्णवाढीचा सामना करण्याच्या दृष्टीने , पुरेशा आरोग्य पायाभूत सुविधा  सज्ज ठेवण्याचा सल्ला देण्यात आला आहे.
बैठकीला नीती आयोगाचे  सदस्य डॉ.व्ही.के. पॉल, केंद्र सरकारच्या आरोग्य व कुटुंब कल्याण मंत्रालयाचे सचिव, भारतीय वैद्यकीय संशोधन परिषदेचे महासंचालक आणि आठ राज्यांचे मुख्य सचिव , पोलीस महासंचालक आणि प्रधान सचिव  उपस्थित होते.Jaydevi PS/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 177
उपराष्ट्रपती कार्यालय
आरोग्य आणि सुखासाठी योगाभ्यास ही सर्वांगिण पद्धती : उपराष्ट्रपती
नवी दिल्ली, 21 जून 2018
आरोग्य आणि सुखासाठी योगाभ्यास ही सर्वांगिण पद्धती असून, त्याला शारिरीक, मानसिक आणि अध्यात्मिक आयाम आहे, असे उपराष्ट्रपती एम.वेंकय्या नायडू यांनी म्हटले आहे. ते आज मुंबईत आंतरराष्ट्रीय योग दिन समारंभात सहभागी झालेल्या समुदायाला संबोधित करत होते. योग धारणेचे प्राचीन विज्ञान ही भारताने आधुनिक जगाला दिलेली अमुल्य भेट आहे, असे ते म्हणाले. महाराष्ट्राचे मुख्यमंत्री देवेंद्र फडणवीस आणि अन्य मान्यवर यावेळी उपस्थित होते.
योगाभ्यास तत्वज्ञान सर्वप्रथम मांडणारे पतंजली ऋषींचा दाखला देत, उपराष्ट्रपती म्हणाले की, योगाभ्यासामुळे व्यक्तीला त्याच्या विचारांवर नियंत्रण मिळवण्यात तसेच मन:शांती मिळवण्यात मदत मिळते.
योगाभ्यास आणि धर्माचा काहीही संबंध नाही, असे सांगून ते म्हणाले की, जीवनाच्या विविध पैलूंना जोडणारे हे सर्वांगिण विज्ञान आहे. काही लोक या प्राचीन वैज्ञानिक प्रणालीला धर्माशी जोडतात, हे दुर्दैवी आहे, असे ते म्हणाले.
उपराष्ट्रपतींनी जनतेला आधुनिक जीवनशैलीतील आरोग्याशी संबंधित समस्यांचा सामना करण्यासाठी योगासनाने दैनंदिन जीवनाचा भाग बनवण्याचे आवाहन केले. शाळेच्या अभ्यासक्रमात योगाचा समावेश करण्याची वेळ आली असून, आगामी काळात भारत निरोगी आणि सुखी लोकांचा देश बनेल, अशी आशा त्यांनी व्यक्त केली.
योगामुळे एकाग्रता वाढते असे सांगून, उपराष्ट्रपती म्हणाले की, नियमित योगाभ्यास केल्यामुळे व्यक्तीला जीवनाकडे पाहण्याचा संतुलित दृष्टीकोन प्राप्त होतो.
दैनंदिन जीवनातील योगाभ्यासाचे महत्व विषद करतांना उपराष्ट्रपती म्हणाले की, सध्या अनेक युवक आपले जीवन संपवण्याचे टोकाचे पाऊल उचलतात, हे रोखण्यासाठी योगाभ्यास आणि ध्यानधारणेची मदत होऊ शकेल.
N.Sapre/S.Kane/D.Rane
(Visitor Counter : 52
गृह मंत्रालय
केंद्रीय गृहमंत्री अमित शाह यांच्या हस्ते जनगणना भवनाचे भूमीपूजन
2021 ची जनगणना कागदावर नाही तर डिजिटल स्वरुपात होणार- अमित शाह
नवी दिल्ली, 23 सप्टेंबर 2019
केंद्रीय गृहमंत्री अमित शाह यांच्या हस्ते आज नवी दिल्लीत जनगणना भवनाचे भूमीपूजन झाले. देशाची शास्त्रीय पद्धतीने जनगणना होणे हे देशाच्या विकासाच्या दृष्टीने अत्यंत आवश्यक आहे असे मत अमित शाह यांनी यावेळी व्यक्त केले. केवळ सामाजिक दृष्टीनेच नव्हे तर सरकारच्या विकासाच्या योजना समाजातल्या शेवटच्या व्यक्तीपर्यंत पोहोचाव्यात यासाठी जनगणना आवश्यक आहे असे ते म्हणाले. या जनगणना भवनाच्या उभारणीचे काम नियोजित वेळेत पूर्ण होईल आणि 2021 च्या जनगणनेची आकडेवारी याच इमारतीतून जाहीर केली जाईल असा विश्वास त्यांनी व्यक्त केला.
जनगणना ही प्रक्रिया जनभागीदारीतून पूर्ण व्हायला हवी असे सांगत त्यासाठी 130 कोटी नागरिकांना त्याचे महत्व पटवून सांगणे आवश्यक आहे असे ते म्हणाले. पूर्वी ही प्रक्रिया विकेंद्रीत होती. प्रत्येक गावांमध्ये जनगणना केली जाऊन तिचे आकडे संकलित केले जात. मात्र आता तंत्रज्ञानामुळे ही आकडेवारी डिजिटल पद्धतीने एकाच ठिकाणी संकलित केली जावू शकते असे ते म्हणाले. या प्रक्रियेत जनता स्वत:च घर बसल्या आपली आणि कुटुंबियांची माहिती भरु शकतील आणि हे काम सोपे होईल असे ते म्हणाले. त्यासाठी अत्याधुनिक सॉफ्टवेअरचा वापर केला जावा अशी अपेक्षा त्यांनी व्यक्त केली.
या कार्यक्रमाला गृह राज्यमंत्री नित्यानंद राय देखील उपस्थित होते.
B.Gokhale/R.Aghor/P.Malandkar
(Visitor Counter : 120
वाणिज्य आणि उदयोग मंत्रालय
“स्वातंत्र्याच्या अमृतमहोत्सवानिमित्त” अपेडा आणि जीएआयसी द्वारे गुजरात येथे निर्यातदारांची परिषद
देशभरात सध्या स्वातंत्र्याच्या अमृतमहोत्सवानिमित्त विविध कार्यक्रम साजरे होत आहेत, याचाच भाग म्हणून कृषी आणि प्रक्रियाकृत खाद्यपदार्थ निर्यात विकास प्राधिकरण-अपेडाने  गुजरात कृषी उद्योग महामंडळ लिमिटेड च्या सहकार्याने निर्यातदारांची परिषद आयोजित केली होती.
या परिषदेत, गुजरातमधील निर्यातीच्या संधी तसेच अपेडा आणि राज्य सरकारच्या विविध वित्तीय आधार योजनांविषयी चर्चा करण्यात आली.
या परिषदेचे उद्घाटन जीएआयसी चे व्यवस्थापकीय संचालक के एस रंधावा यांच्या हस्ते झाले. अपेडाचे प्रादेशिक प्रमुख आणि उपव्यवस्थापक आर रवींद्र यांनी यावेळी कृषी निर्यातीला प्रोत्साहन देण्यात अपेडाची भूमिका विशद केली.
परिषदेदरम्यान, तांत्रिक बाबींची माहिती देणारे एक सत्रही आयोजित करण्यात आले होते.
जीएआयसी ने गुजरातमधील कृषी उद्योगांना प्रोत्साहन देण्यासाठी सुरु केलेल्या योजना आणि उपक्रमांची माहिती अतिरिक्त महाव्यवस्थापक अभय जैन यांनी दिली. तर, अपेडाच्या वित्तसहाय योजना आणि कृषी निर्यातीला प्रोत्साहन देणाऱ्या उपक्रमांची माहिती देणारे एक सविस्तर सादरीकारण, अपेडाचे सहायक महाव्यवस्थापक प्रशांत वाघमारे यांनी केले.
तांत्रिक सत्रानंतर, निर्यातदारांसाठी चर्चात्मक सत्र आयोजित करण्यात आले होते. यावेळी गुजरात मधील कृषी निर्यातीबाबत विविध प्रश्नांवर चर्चा करण्यात आली.
देशाच्या स्वातंत्र्याला 15 ऑगस्ट 2023 रोजी 75 वर्षे पूर्ण होणार आहेत. याचे औचित्य साधत, 75 आठवडे आधीपासून हा महोत्सव सुरु करण्यात आला आहे. काल, म्हणजेच 12 मार्चला दांडी यात्रेच्या निमित्ताने या महोत्सवाची गुजरात मध्ये सुरुवात करण्यात आली. पंतप्रधानांची या कार्यक्रमाचे उद्घाटन केले असून येत्या 5 एप्रिलपर्यंत चालणार आहेत.
या महोत्सव लोकचळवळ म्हणून देशभरात साजरा केला जाणार आहे. अपेडाने यानिमित्त अनेक उपक्रम साजरे करण्याची योजना आखली आहे.
रस्ते वाहतूक आणि महामार्ग मंत्रालय
नाग नदीतील प्रदूषण कमी करणाऱ्या प्रकल्पाला मंजुरी ; नागपूर शहरातील नाग नदीची जैवविविधता आणि पुनरुज्जीवन शक्य होईल
नवी दिल्ली, 2 मार्च 2021
नाग नदीतील प्रदूषण कमी करण्याच्या प्रकल्पासाठी 2,117.54 कोटी रुपये खर्चाला मंजुरी देण्यात आली आहे. नागपूर शहरातून वाहणारी ही नदी सांडपाणी आणि औद्योगिक कचर्यामुले अत्यंत प्रदूषित बनली आहे. केंद्रीय मंत्री नितीन गडकरी यांनी आज आपल्या कार्यालयात जागतिक बँकेचे अधिकारी, एनएमसीजीचे महासंचालक आणि नागपूर महानगरपालिका आयुक्तांबरोबर झालेल्या बैठकीनंतर ही घोषणा केली.
राष्ट्रीय नदी संवर्धन योजनेंतर्गत मंजूर हा प्रकल्प राष्ट्रीय नदी संरक्षण संचालनालय, एनआरसीडी राबवणार आहे. नाग नदी आणि तिच्या उपनद्यांमध्ये वाहणारे प्रक्रिया न झालेले सांडपाणी, घनकचरा आणि अन्य अशुद्ध घटकांच्या बाबतीत प्रदूषणाची पातळी यामुळे कमी होईल.
Jaydevi PS/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 161
पंतप्रधान कार्यालय
विजय दिवसाच्या पूर्वसंध्येनिमित्त पंतप्रधानांनी आर्मी हाऊस इथल्या अनौपचारिक स्वागत समारंभात घेतला सहभाग
नवी दिल्ली, 15 डिसेंबर 2022
विजय दिवसाच्या पूर्वसंध्येनिमित्त आज नवी दिल्लीत आर्मी हाऊस इथे झालेल्या अनौपचारिक स्वागत समारंभात पंतप्रधान नरेंद्र मोदी सहभागी झाले होते.
“विजय दिवसाच्या पूर्वसंध्येनिमित्त आर्मी हाऊस इथे झालेल्या स्वागत समारंभात सहभागी झालो. 1971 च्या विजयात, भारताला विजय मिळवून देण्यासाठी आपल्या सैन्यदलांनी दाखवलेले शौर्य आणि त्याग, भारत कधीही विसरणार नही.” असे ट्वीट पंतप्रधानांनी केले आहे.S.Kakade/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
शिक्षण मंत्रालय
विद्यार्थ्यांसाठीच्या ज्ञानवर्धक मार्गदर्शक सूचनांचे केंद्रीय शिक्षणमंत्र्यांच्या हस्ते आभासी स्वरूपात उद्घाटन
नवी दिल्ली, 19 ऑगस्ट 2020
केंद्रीय शिक्षणमंत्री रमेश पोखरीयाल ‘निशंक’ यांच्या हस्ते आज नवी दिल्लीत विद्यार्थ्यांच्या ज्ञानवर्धक मार्गदर्शक सूचनांचे आभासी स्वरुपात उद्घाटन झाले. यावेळी बोलतांना पोखरियाल यांनी सांगितले की, सध्याच्या कोविड आजाराच्या परिस्थितीत, शिक्षण मंत्रालयाच्या अखत्यारीतील विविध संस्थांनी एकत्र येऊन डीजीटल माध्यमांच्या मदतीने विद्यार्थ्यांपर्यंत शालेय शिक्षण पोहचवण्याचा प्रयत्न केला आहे. पर्यायी शैक्षणिक दिनदर्शिका, प्राज्ञ मार्गदर्शक सूचना, डिजिटल शिक्षण अहवाल, निष्ठा- ऑनलाईन असे दस्तऐवज म्हंजे, शालेय विद्यार्थ्यांसाठी शिक्षण सुरु ठेवणारे उपक्रमच आहेत, असे ते म्हणाले.
पर्यायी मार्गांनी विद्यार्थ्यांपर्यंत शिक्षण पोहचवण्याच्या या प्रयत्नांत, ज्या विद्यार्थ्यांकडे डिजिटल साधने नाहीत, त्यांच्यापर्यंत शिक्षण कसे पोहचवयाचे असा प्रश्न उपस्थित करण्यात आला होता.त्याशिवाय, सर्वांकडे डिजिटल साधने उपलब्ध नसल्याने, सर्वांना घरी समान शिक्षण मिळणे कठीण झाल्यामुळें, सर्वसमावेशक आणि समान शिक्षणाविषयी विद्यार्थ्यांच्या हक्काचा मुद्दाही उपस्थित करण्यात आला होता.
हे सर्व मुद्दे लक्षात घेत NCERT ने केंद्रीय शिक्षण मंत्रालयाच्या मार्गदर्शनानुसार, सध्याच्या काळात आणि भविष्यासाठीही, विद्यार्थ्यांच्या ज्ञानवर्धन विषयक मार्गदर्शक सूचना तयार केल्या आहेत.
या मार्गदर्शक सूचना, मॉडेल्स खालील तीन प्रकारच्या परिस्थितीत उपयुक्त ठरतील.
एक, जर विद्यार्थ्यांना अभ्यासासाठी कुठलीही डिजिटल साधने उपलब्ध नसतील तर, दुसरे म्हणजे, जिथे विद्यार्थ्यांना मर्यादित स्वरूपात डिजिटल साधने उपलब्ध असतील तर, आणि तिसरे म्हणजे, विद्यार्थ्यांना ऑनलाईन शिक्षणासाठी डिजिटल साधने उपलब्ध असतील तर.
या मार्गदर्शक सूचना, तयार करताना शाळांची मदत घेण्यात आली असून, त्यात शाळांकडून वर्कबुक्स, वर्कशीट्स इत्यादी साहित्य विद्यार्थ्यांना शिक्षक आणि स्वयंसेवकांकडून त्यांच्या घरी पुरवले जाणार आहे. त्यासोबतच, त्यांना शिक्षण देण्यासाठी, सामुदायिक केंद्रांमध्ये टीव्ही लावून शारीरिक अंतर पाळत, घरी डिजिटल सुविधा नसलेल्या विद्यार्थ्यांना शिक्षण दिले जावे, अशी सूचनाही देण्यात आली आहे.
या मार्गदर्शक सूचनांमध्ये सामुदायिक केंद्रांमध्ये मदत क्रमांक सुरु करण्याचाही उल्लेख करण्यात आला आहे. त्यासाठी समुदाय केंद्र आणि ग्रामपंचायतींची मदत घेतली जावी. त्याशिवाय पालकांची विद्यार्थ्यांना मदत व्हावी, यासाठी त्यांनाही मार्गदर्शन करण्याची शिफारस यात करण्यात आली आहे, असे पोखरियाल यांनी सांगितले. वरील तिन्ही परिस्थितीमध्ये, पर्यायी शैक्षणिक दिनदर्शिकेचा वापर आणि अंमलबजावणी करण्याच्या सूचना देण्यात आल्या आहेत.
केंद्रीय विद्यालय संगठन, नवोदय विद्यालय समिती आणि सीबीएसई च्या शाळांमध्ये किती विद्यार्थ्याकडे डिजिटल सुविधा उपलब्ध आहेत याचे सर्वेक्षण केल्यानंतर, या शिफारसी करण्यात आल्या आहेत.
या मार्गदर्शक सूचना, डिजिटल साधनांपासून वंचित असलेल्या विद्यार्थ्यांचे शिक्षण सुरु राहण्यासाठी उपयुक्त ठरतील, असे पोखरीयाल यांनी सांगितले.
विद्यार्थ्यांसाठीच्या ज्ञानवर्धक मार्गदर्शक सूचना वाचण्यासाठी इथे क्लिक करा
B.Gokhale/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 205
संरक्षण मंत्रालय
2022 वर्षातील पद्म पुरस्कार विजेत्यांच्या दुसऱ्या तुकडीने राष्ट्रीय युद्ध स्मारकाला भेट दिली; भारताच्या शहीद वीरांना वाहिली आदरांजली
पुरस्कार विजेत्यांनी नागरिकांना, विशेषत: युवकांना युद्ध स्मारकाला भेट देण्याचे आणि सशस्त्र दलांच्या पराक्रमाबद्दल जाणून घेण्याचे केले आवाहन
नवी दिल्ली, 29 मार्च 2022
2022 वर्षातील पद्म पुरस्कार विजेत्यांच्या दुसऱ्या तुकडीने 29 मार्च 2022 रोजी नवी दिल्ली येथील राष्ट्रीय युद्ध स्मारकाला भेट दिली. राष्ट्रपती भवनात 28 मार्च रोजी झालेल्या नागरी सन्मान सोहळ्यात राष्ट्रपती राम नाथ कोविंद यांनी 2022 वर्षासाठी दोन पद्मविभूषण, नऊ पद्मभूषण आणि 54 पद्मश्री पुरस्कार प्रदान केले. पद्मविभूषण पुरस्कार प्राप्त प्रभा अत्रे यांनी राष्ट्रीय युद्ध स्मारकाला भेट देऊन पुष्पचक्र अर्पण केले आणि शहीदांना श्रद्धांजली वाहिली. पद्मश्री पुरस्कार विजेते पोलंडचे प्राध्यापक डॉक्टर मारिया बायरसकी, थायलंडचे डॉक्टर चिरपत प्रपंडविय, श्रीमती बसंती देवी धनेश्वर एंगती, गुरु तुलकु रिंपोचे, डॉक्टर प्राध्यापक हर मोहिंदर सिंग बेदी, सद्गुरू ब्रम्हेश आनंद आचार्य स्वामी जी आणि अब्दुल खदार इमाम साब नदाकटीन हे देखील उपस्थित होते.
पुरस्कार विजेते राष्ट्रीय युद्ध स्मारक परिसरात पोहचल्यावर त्यांना तेथील सेवा कर्मचार्यांनी सशस्त्र दलाच्या शौर्याबद्दल माहिती दिली. पुरस्कार विजेत्यांनी या भेटीच्या आयोजनाबाबत सरकारने घेतलेल्या पुढाकाराची प्रशंसा केली. ते म्हणाले की हे स्मारक देशभक्ती, कर्तव्यनिष्ठा, शौर्य आणि सैनिकांचे बलिदान या मूल्यांची अनुभूती देते. त्यांनी लोकांना, विशेषत: तरुणांना या स्मारकाला भेट देण्याचे आणि सैनिकांच्या शौर्यगाथा जाणून घेण्याचे आवाहन केले.
"येथे येऊन आपल्या सैनिकांना आदरांजली वाहणे हा आमच्यासाठी मोठा सन्मान होता. आम्हाला त्यांचा खरोखर अभिमान वाटतो कारण ते आपले रक्षण करत आहेत आणि आपल्या देशाला पुढे नेत आहेत,” असे प्रख्यात शास्त्रीय गायिका पद्मविभूषण डॉ. प्रभा अत्रे म्हणाल्या.
पद्मभूषण विजेते देवेंद्र झाझरिया आणि श्री सच्चिदानंद स्वामी आणि पद्मश्री विजेते सरदार जगजीत सिंग दर्दी, श्री काजी सिंग आणि पंडित राम दयाळ शर्मा यांच्यासह 2022 च्या पद्म पुरस्कार विजेत्यांच्या पहिल्या तुकडीने 22 मार्च 2022 रोजी या प्रतिष्ठित स्मारकाला भेट दिली होती.
In a first, Padma awardees 2022 visit National War Memorial, New DelhiS.Thakur/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 187
संरक्षण मंत्रालय
भारतीय नौदलाचे आयएनएस तरकश हे जहाज सातव्या IBSAMAR या सागरी सरावात सहभागी झाले
भारतीय, ब्राझिल आणि दक्षिण आफ्रिकेच्या नौदलांमधील सातव्या IBSAMAR संयुक्त बहुराष्ट्रीय सागरी सरावाचे आयोजन 10 ते 12 ऑक्टोबर 2022 दरम्यान दक्षिण आफ्रिकेतील ग्रीकुरिया  येथे करण्यात आले होते. या सरावात भारतीय नौदलाचे प्रतिनिधित्व फ्रिगेट क्षेपणास्त्र , INS तरकश, चेतक हेलिकॉप्टर आणि मरीन कमांडो फोर्सच्या जवानांनी केले.
सागरी क्षेत्रातील परस्पर संबंध वृद्धिंगत करणे, संयुक्त लष्करी परिचालन प्रशिक्षणाला चालना देणे, समान सागरी धोक्यांना तोंड देण्यासाठी सज्जता, सागरी क्षेत्रातील दळणवळण दृढ करणे आणि आंतरकार्यक्षमता निर्मिती मजबूत करणे हा या संयुक्त सरावाचा उद्देश होता.
सातव्या IBSAMAR VII चा उद्घाटन समारंभ 11 ऑक्टोबर 22 रोजी झाला. तीन दिवस चाललेल्या या सरावात बंदर आणि समुद्र या दोन्ही स्थानांवरच्या टप्प्यांचा समावेश होता.
बंदरावरील टप्प्यात 10 आणि 11 ऑक्टोबर 22 रोजी व्यावसायिक देवाणघेवाण, जसे की क्षति नियंत्रण आणि अग्निशमन कवायती, व्हीबीएसएस /क्रॉस बोर्डिंग व्याख्याने आणि सैन्यांमधील परस्परसंवाद यांचा समावेश होता, सागरी सराव टप्पा 12 ऑक्टोबर 22 रोजी झाला. सागरी परिचालनाच्या विस्तृत पैलूंचा समावेश होता. संक्षिप्त माहितीपर कार्यक्रम आणि समारोप समारंभ Gqeberha बंदराजवळ भारतीय नौदलाच्या तरकश जहाजावर आयोजित करण्यात आला होता.
श्रम आणि रोजगार मंत्रालय
आंतरराष्ट्रीय महिला दिनानिमित्त वीटभट्टी कामगार आणि विडी कामगार महिलांसाठी आयोजित केलेल्या आरोग्य आणि पोषणविषयक तपासणी शिबिराचे यजमानपद केंद्रीय श्रम मंत्र्यांनी भूषविले
व्यावसायिक कारणांमुळे होणाऱ्या आजारांच्या निदानासाठी आयोजित सहा महिने कालावधीच्या प्रायोगिक तत्वावरील तपासणी शिबीर उपक्रमात केंद्रीय श्रम आणि रोजगार मंत्री तसेच केंद्रीय महिला आणि बालविकास मंत्री यांचा सहभाग
नवी दिल्ली, 8 मार्च 2022
केंद्रीय श्रम, रोजगार आणि पर्यावरण, वने आणि हवामान बदल मंत्री भूपेंद्र यादव यांनी आज नवी दिल्ली येथे आयोजित करण्यात आलेल्या आरोग्य आणि पोषणविषयक तपासणी शिबिराचे यजमानपद भूषविले. केंद्रीय महिला आणि बालविकास मंत्री स्मृती झुबीन इराणी यांनीही या कार्यक्रमात सहभाग घेतला. केंद्रीय श्रम आणि रोजगार तसेच नैसर्गिक वायू मंत्री रामेश्वर तेली देखील या कार्यक्रमाला उपस्थित होते.
महिला कामगारांमध्ये ‘निरोगी भारता’ची संकल्पना रुजविण्यासाठी तसेच राष्ट्रउभारणीतील त्यांच्या योगदानाची पोचपावती देण्यासाठी आंतरराष्ट्रीय महिला दिनानिमित्त हा आरोग्य आणि पोषणविषयक तपासणी शिबिराचे आयोजन करण्यात आले होते. या कार्यक्रमात बोलताना, केंद्रीय मंत्री भूपेंद्र यादव यांनी असंघटीत क्षेत्रात काम करणाऱ्या महिला कामगारांमध्ये त्यांच्या व्यवसायाच्या स्वरूपामुळे निर्माण होणाऱ्या आजारांचे निदान करण्यावर भर दिला. धोकादायक कार्य पर्यावरणात काम करणाऱ्या महिला व्यवसायिक कारणांमुळे होणाऱ्या अनेक रोगांना तसेच अनेक सूक्ष्म तसेच मोठ्या प्रमाणात आवश्यक पोषण मूल्यांच्या कमतरतेला बळी पडतात. वीट भट्ट्यांमध्ये तसेच विडीच्या कारखान्यात काम करणाऱ्या महिलांमध्ये लोहाची कमतरता मोठ्या प्रमाणात दिसू शकते, आणि म्हणून बराच काळ हे काम केल्यानंतर त्यांच्यात रक्ताल्पता  दिसून येते.
भारतात रक्ताल्पता ही प्रमुख आरोग्यविषयक समस्या आहे, विशेषतः सामाजिक-आर्थिक दृष्ट्या खालच्या पातळीवरील समाजातील महिलांमध्ये रक्ताची कमतरता होण्याचा धोका अधिक असतो.
केंद्रीय श्रम आणि रोजगार मंत्रालयाच्या या उपक्रमांची दखल घेत, केंद्रीय मंत्री स्मृती झुबीन इराणी यांनी देखील केंद्रीय महिला आणि बालविकास मंत्रालयाने हाती घेतलेल्या उपक्रमांचा पुनरुच्चार केला. ‘समान कामासाठी समान वेतन’ या संकल्पनेवर आधारित धोरणे आखण्याची गरज त्यांनी विषद केली. या दोन मंत्रालयांतील सहकारी संबंधांमुळे आपल्या देशातील महिला कार्यबळाच्या अडचणी सोडविण्याचा मार्ग निघू शकेल. महिला कामगारांचे प्रश्न सोडविण्यासाठी केंद्र सरकारने सुरु केलेल्या अनेक महत्त्वाच्या महिला-केंद्रित योजनांची त्यांनी उजळणी केली. देशभरातील 704 जिल्ह्यांमध्ये राबविण्यात येत असलेल्या ‘वन स्टॉप सेंटर’ योजनेच्या माध्यमातून असंघटीत क्षेत्रातील महिलांना करण्यात येत असलेल्या मदतीसाठी कर्मचारी राज्य विमा महामंडळाशी सहकारी संबंध प्रथापित करण्याची कल्पना देखील त्यांनी यावेळी मांडली.S.Thakur/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 152